SUPER จ่อ COD โครงการอีก 52 MW ดันกำลังผลิตเป็น 158.55 MW ตามแผน
SUPER เตรียม COD โซลาร์ฟาร์มอีก 52 MW ภายในสิ้นปี 58 ดันกำลังผลิตที่ COD แล้วเพิ่มเป็น 158.55 MW จากทั้งหมด 22 โครงการ
28 ธ.ค. 2558

บริษัท ซุปเปอร์บล๊อก จำกัด (มหาชน) หรือ SUPER ระบุว่า บริษัทเตรียมจ่ายไฟฟ้าจากการผลิตไฟฟ้าพลังงานแสงอาทิตย์ ประเภทโซลาร์ฟาร์มอีก 52 เมกะวัตต์(MW) ภายในสิ้นปี 58 ส่งผลให้มีกำลังการผลิตไฟฟ้าที่จ่ายไฟฟ้าเชิงพาณิชย์(COD) แล้วในปีนี้เพิ่มเป็น 158.55 เมกะวัตต์ จากทั้งหมด 22 โครงการ ขณะที่ยังเตรียมการทดสอบระบบเพื่อเตรียมการจ่ายไฟฟ้าให้กับการไฟฟ้าส่วนภูมิภาค(กฟภ.)อีก 75 เมกะวัตต์ด้วย
โดย SUPER แจ้งว่าในเดือน ธ.ค.(ระหว่างวันที่ 18-30 ธันวาคม 2558) จะขายไฟฟ้าเชิงพาณิชย์ล็อตใหม่อีก  113.7 เมกะวัตต์ ให้กับ กฟภ.ประกอบด้วย โครงการ Apollo Solar วังม่วง กำลังการผลิต 1.8 เมกะวัตต์, โครงการ Media Mark ดงพลับ กำลังการผลิต 5.9 เมกะวัตต์, โครงการ 17AYH หัวหว้า 1 และ 2 กำลังการผลิต 12 เมกะวัตต์, โครงการ Media Mark หนองแขม กำลังการผลิต 6 เมกะวัตต์, โครงการ SPP6 กำลังการผลิต 41 เมกะวัตต์ และอีก 6 โครงการของรางเงิน 47 เมกะวัตต์
อย่างไรก็ตาม ในช่วงเวลาดังกล่าวบริษัทได้ทยอย COD ไปบ้างแล้ว ทำให้คงเหลือกำลังการผลิตที่จะ COD จนถึงสิ้นปีนี้อีก 52 เมกะวัตต์ อีกทั้งในวันที่ 28-30 ธันวาคม 2558 จะมีการทดสอบระบบไฟฟ้าแรงดัน 115 เควี (AC withstand) ไปยังสถานีไฟฟ้า ของบริษัท Energyserve โครงการเขาย้อย เพื่อเตรียมการจ่ายไฟให้กับ กฟภ.จำนวน 10 โครงการ ขนาด 75 เมกะวัตต์ ตามกำหนดการต่อไป
ทั้งนี้ หลังจากทำการ First Sync เพื่อทดสอบระบบไฟฟ้า กับกฟภ.แล้ว จะ COD ได้ทันที ซึ่งจะทำให้บริษัทมีรายได้จากการจำหน่ายไฟฟ้าทันที โดยขณะนี้โครงการต่างๆ ของ SUPER ที่มีใบอนุญาตอยู่ 501 เมกะวัตต์ ถือว่าเสร็จเกือบครบ 100% ทุกโครงการแล้ว และจะทยอย First Sync และ COD ตามลำดับ
สำหรับในภาพรวมในปี 58 บริษัทมียอด COD ให้กับ กฟภ. ไปแล้ว 158.55 เมกะวัตต์ จาก 22 โครงการ และยังคงยืนว่าทุกอย่างยังดำเนินการไปตามแผน